हॉकी के उद्धार के लिए कोर्ट पहल करे:असलम
स्पोर्ट्स रिपोर्टर| बिलासपुर
सुप्रीम कोर्ट ने बीसीसीआई को रास्ते पर लाने के लिए कमेटी गठित की है, उसके राडार में अभी हॉकी नहीं है। हॉकी का स्तर गिरा है,राडार पर आने से निश्चित ही हॉकी में भी बदलाव होगा। यह बातें पूर्व हॉकी खिलाड़ी ओलंपियन असलम शेर खान ने फ्रेशर्स स्पोर्ट्स क्लब के खिलाड़ियों के सम्मान समारोह के दौरान कहीं।
उन्होंने कहा कि बरेली में बिलासपुर की टीम ने ऑल इंडिया हॉकी टूर्नामेंट जीता है, यह बड़ी उपलब्धि है। खिलाड़ियों का प्रदर्शन बहुत अच्छा रहा है। उन्होंने कहा हॉकी कांग्रेस या गैर कांग्रेस सरकार के समय नहीं टूटी, बल्कि हॉकी संघों और इंडियन हॉकी फेडरेशन ने अपना रोल सही तरीके से अदा नहीं किया, इस कारण टूटी है। पहले क्लासिक हॉकी थी, अंडर स्टैंडिंग का खेल था, तब भारतीय हॉकी टीम खेलने गई मतलब गोल्ड समझा जाता था। 1970 में यूरोप ने जब इसे आर्टिफिशियल पर लाया, तब संघों को जो फैसला लेना था वह नहीं लिया गया।
उन्होंने कहा अगर अब भी हॉकी की एक प्रतियोगिता वर्ल्ड कप नेचुरल ग्रास पर खेली जाए तो दुनिया भारत के खेल को देख सकेगी कि हॉकी हिन्दुस्तान के दिल में बसता है। 1982 के एशियन गेम्स के बाद खेल में सरकार की दखल और बढ़ी। इससे पहले खेल क्लबों के बीच में था, जिससे यह जिंदा था। यूरोप के अंदर खेल सरकार नहीं बढ़ाती, क्लब बढ़ाते हैं। वे इतने संपन्न देश हैं कि वहां लोग पैसा देकर खेलते हैं। उन्होंने कहा आर्टिफिशियल में पोजीशन पाने में एक पीढ़ी निकल गई, दुर्भाग्य की बात है कि हमारे हाथ से हमारा खेल हॉकी निकल गया। उन्होंने कहा बिलासपुर का मैदान कड़ा है, यहांं उन्हें एस्ट्रोटर्फ दिलाएं, यहां से खिलाड़ी निकलेंगे। क्योंकि जब सेंटरों में एस्ट्रोटर्फ होना था जहां हॉकी बहुत अच्छी स्थिति में थी तब सरकारों ने ध्यान नहीं दिया, अब जब कई ग्राउंड और एकेडमी बन गए, पब्लिक सेक्टर ने सहयोग किया। उन्होंने कहा बस इंतजार है कि भारत ओलंपिक और वर्ल्ड कप जीते। अध्यक्षता कर रहे महापौर किशोर राय ने कहा खिलाड़ियों में नेशनल जीतने के साथ पूर्व ओलंपियन के यहां आने से खुशी दोगुनी हो गई है। लंबे अरसे बाद इस तरह के आयोजन में असलम शेर खान आए हैं। विशिष्ट अतिथि अटल श्रीवास्तव ने कहा कि हिंदुस्तान का पहला खेल हॉकी था, जगह नहीं मिलने से लोग दूसरे खेलों में जाते थे। बहतराई और रेलवे में एस्ट्रोटर्फ बनने से बड़ी सहूलियत होगी। इस दौरान पूर्व हॉकी खिलाड़ी सूर्यकरण सिंह बिसेन, काशीराम रजक, सलाम बक्श, अब्दुल मुजीब खान, ओम प्रकाश वर्मा, विजय पिल्ले, सैय्यद इंसान अली, द्वारिका यादव, मिर्जा मक्सूद बेग, रज्जाक बेग, सैय्यद किफायत उल्ला, शेख जकीउद्दीन, शौकत मंजूर अली राही, मजहर खान आदि उपस्थित थे।
बिलासपुर के ये खिलाड़ी विजेता टीम में शामिल थे
विजेता टीम में अमीन उल्लाह, राहुल रजक, अनिल साहू, जुबेर अहमद, इकलाख अली, करण गुप्ता, रितेश सूर्यवंशी, अनिल कौशिक, सूरज यादव, नीलेश तिहाद, अमित टोप्पो, मंजीत व कोच मिर्जा फरीद बेग व मैनेजर उस्मान खान थे।
फ्रेशर्स क्लब के खिलाड़ियों के साथ ओलंपियन असलम शेर खान।
hin_Deva mai_Deva hin_Deva hin_Deva hin_Deva awa_Deva bho_Deva mag_Deva